钦定古今图书集成/理学汇编/经籍典/第187卷 > 章俊卿文集 > 《程沙随辨春秋之疑》
## 钦定古今图书集成/理学汇编/经籍典/第187卷 > 章俊卿文集 > 《程沙随辨春秋之疑》

向见沙随《春秋解》，只有说“滕子来朝”一处最好。如隐
十一年方书“滕侯、薛侯来朝”，到桓二年便书“滕子来
朝。”先辈为说甚多，或以为时王所黜，故降而书“子。”不
知是时时王已不能行黜陟之典，就使能黜陟诸侯，
当时亦不止一滕之可黜。或以《春秋》恶其朝桓，特削
而书子，自此之后，滕一向书“子”，岂《春秋》恶其朝桓，而
并后代子孙削之乎？或以为当丧未君前，又不见滕
侯卒，皆不通之论。沙随则谓此见得春秋时小国事
大国，其朝聘贡赋之多寡，随其爵之崇卑。滕子之事
鲁，以侯礼见，则所见者多，故自贬降而以子礼见，庶
得贡赋易供。此说恐是如此。缘后面郑朝晋云“郑国，
男也”，而使从公侯之赋，见得郑本是男爵，后袭用侯
伯之礼以交于大国，初焉不觉其贡赋之难办，后来
益困于此，方说出此等非独是郑，想当时小国多是
如此。